題大着肚并引  其二
作者：周紫芝
朝代：宋

paragraphs: 平生頗笑王會稽，坦腹驚動郗家兒。
暮年羞澁爲懷祖，計較毫末如兒癡。
嶔𡼭更誚周郎鄙，自說空洞終何爲。
達人大觀無不可，無鹽未必非西施。
了知倚杖清言者，外示夷曠中難窺。
不如此老身如寄，萬事模稜真得計。
掉臂行歌眼看天，擁膝長吟腹垂地。
羞遣家奴捧玉環，肯爲門生作經笥。
白肥如瓠君莫輕，終年貯酒真酒甖。
結喉道士倘復見，敢託石鼎譏彭亨。